ออมสินเตรียมชงครม.ร่วมสหกรณ์ล้างหนี้ครู
"ออมสิน" เตรียมเสนอ ครม.ขอสหกรณ์ออมทรัพย์แบ่งชำระหนี้ครูคนละครึ่ง
24 พ.ย. 2558

"ออมสิน" เตรียมเสนอ ครม.ขอสหกรณ์ออมทรัพย์แบ่งชำระหนี้ครูคนละครึ่ง
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารอยู่ระหว่างพิจารณามาตรการแก้ปัญหาหนี้สินครูให้คณะรัฐมนตรี (ครม.) รับทราบในเร็วๆ นี้ อาทิ เจรจากับสหกรณ์ออมทรัพย์ครูให้แบ่งกันหักหนี้ครูคนละครึ่งกับธนาคาร
ทั้งนี้ เบื้องต้นจะส่งทีมสินเชื่อเข้าเจรจากับสหกรณ์ออมทรัพย์ครูทั่วประเทศราว 100-200 แห่งก่อน เพื่อขอแบ่งหักเงินเดือนชำระค่างวด หรือหากสหกรณ์สนใจรีไฟแนนซ์ก็สามารถทำได้
ขณะนี้ธนาคารมียอดสินเชื่อครู 4.7 แสนล้านบาท คิดเป็น 4.7 แสนราย มีหนี้เสียราว 2,000 ล้านบาท คิดเป็น 0.29% ลูกหนี้ที่ผิดนัดชำระหนี้เกิน 3 เดือน 1.34 หมื่นราย ทวงถามหนี้ไปแล้ว มีผู้ติดต่อขอชำระกว่า 5,000 ราย
ด้าน นายปรีชา เมืองพรหม นายกสมาคมพัฒนาครูไทย กล่าวว่า ได้เสนอแนวทางแก้หนี้ครูต่อ รมว.ศึกษาธิการ ด้วยวิธีการรวมหนี้ ยืดเวลาปลดหนี้ และลดดอกเบี้ย รวมถึงตั้งกองทุนพัฒนาครูไทยให้ครูออมเงินเดือนละ 1,500 บาท คาดว่าภายใน 5 ปีจะลดหนี้ได้ถึง 50% จาก 1.2 ล้านล้านบาท เหลือ 6 แสนล้านบาท